Smiley Smile

Smiley Smile er det tolvte studioalbumet fra The Beach Boys, utgitt i september 1967. Albumet inneholder to av bandets mest kjente sanger; «Heroes and Villains» og «Good Vibrations».

Albumet ble utgitt i kjølvannet av Brian Wilsons mislykkede forsøk på å ferdigstille SMiLE, og ble derfor kjølig mottatt av både musikkritikere og fans. Smiley Smile anses som et kraftig underprodusert album, i sterk kontrast til bandets forrige album, Pet Sounds og Brian Wilsons øvrige produksjoner fra 1965, 1966 og 1967. «Good Vibrations» og hele SMiLE-prosjektet var i hovedsak basert på hans ideer og hans produksjonsteknikk.

Smiley Smile kom på 41.-plass på Billboard 200 i USA, mens det i Storbritannia kom på 9.-plass på UK Albums Chart.

Bakgrunn
Brian Wilson jobbet hardt med SMiLE høsten og vinteren 1966, men grunnet motstand fra de andre i bandet og hans sykdom ble albumet vanskelig å fullføre. Våren 1967 la han hele prosjektet på hylla, og avviste det som «ond og upassende musikk». En av sangene, «Mrs. O'Leary's Cow», inneholdt en seksjon som skulle illustrere brannen i Chicago i 1871. Tilfeldigvis brøt det ut flere voldsomme branner i Los Angeles da sangen ble spilt inn, og Wilson var overbevist om at dette var et dårlig tegn. 

Flere av sangene på Smiley Smile har sin opprinnelse fra SMiLE-prosjektet. «Heroes and Villains» var opprinnelig et sentralt stykke, mens både «Vegetables», «Wind Chimes» og «Wonderful» ble omarbeidet og «forenklet» til denne utgivelsen. De andre sangene er hastig innspilt, da Capitol Records forlangte et album raskt ut på markedet. Det var gått nesten et år etter utgivelsen av singelen «Good Vibrations». 

Albumet regnes som starten på Brian Wilsons tilbaketreden som leder og inspirator for The Beach Boys, og det gikk ni år før han produserte et album alene igjen. I ettertid har albumet fått kultstatus, og har blitt nevnt som en favoritt av blant andre Pete Townshend fra The Who og Robbie Robertson fra The Band.

Sporliste
Side en
 «Heroes and Villains» (Brian Wilson, Van Dyke Parks)  
 «Vegetables» (B. Wilson, V. D. Parks)
 «Fall Breaks and Back to Winter (Woody Woodpecker Symphony)» (B. Wilson)
 «She's Goin' Bald» (B. Wilson, Mike Love, V. D. Parks)
 «Little Pad» (B. Wilson)
Side to
 «Good Vibrations» (B. Wilson, M. Love)  
 «With Me Tonight» (B. Wilson)
 «Wind Chimes» (B. Wilson)
 «Gettin' Hungry» (B. Wilson, M. Love)
 «Wonderful» (B. Wilson, V. D. Parks)
 «Whistle In» (B. Wilson)

Albumet ble i 1990 utgitt på nytt av Capitol som Smiley Smile/Wild Honey i en «to-for-en»-utgivelse sammen med albumet Wild Honey, inkludert seks bonusspor med innspillinger foretatt i 1966 og 1967.

«Heroes and Villains» (singelversjon) (B. Wilson, V. D. Parks)  
«Good Vibrations» (diverse versjoner) (B. Wilson, M. Love)
«Good Vibrations» (tidlig versjon) (B. Wilson, M. Love)
«You're Welcome» (B. Wilson)
«Their Hearts Were Full of Spring» (Bobby Troup)
«Can't Wait Too Long» (B. Wilson)

Personell
Brian Wilson – bass, keyboard, vokal
Carl Wilson – vokal, gitarer, bass
Dennis Wilson – trommer, vokal
Alan Jardine – vokal, bass, gitar
Bruce Johnston – vokal, bass, keyboard
Mike Love – vokal
Mike Deasy sr. – gitar
Lyle Ritz – kontrabass

 Eksterne lenker   


Kategori:The Beach Boys-album
Kategori:Musikkalbum fra 1967